На основу члана 9. став 6. и члана 11. став 4. Закона о Агенцији за осигурање депозита („Службени гласник РС”, брoj 94/24) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон), уз претходну сагласност Народне банке Србије,

Влада доноси

**УРЕДБУ**

**о поступку и роковима уновчења имовине и намирења поверилаца у поступцима стечаја и ликвидације финансијских институција, као и поступању Агенције за осигурање депозита у вези са обављањем послова у име и за рачун Републике Србије**

I. УВОДНЕ ОДРЕДБЕ

Члан 1.

Овом уредбом ближе се уређује поступак и рокови уновчења имовине и намирења поверилаца у поступцима стечаја и ликвидације над банкама, друштвима за осигурање и даваоцима финансијског лизинга које води Агенција за осигурање депозита (у даљем тексту: Агенција), као и поступање Агенције у вези са обављањем послова у име и за рачун Републике Србије, у смислу члана 11. Закона о Агенцији за осигурање депозита (у даљем тексту: Закон).

Члан 2.

Поједини појмови, у смислу ове уредбе, имају следеће значење:

1) **Уновчење имовине** представља поступак који спроводи Агенција, који за крајњи циљ има намирење поверилаца, а који поступак подразумева продају имовине финансијских институција у стечају и ликвидацији, као и продају имовине Републике Србије и аутономне покрајине, уз сагласност Владе, а у складу са чланом 11. Закона;

2) **Потраживања Републике Србије и аутономне покрајине ‒** представљају потраживања Републике Србије и аутономне покрајине чија се наплата спроводи у судским поступцима покренутим на основу стечајних поступака или поступака ликвидације банака, друштава за осигурање и давалаца финансијског лизинга, који нису завршени до дана ступања на снагу Закона у којима Агенција поступа као стечајни или ликвидациони управник, а у којима Агенција, уз сагласност Владе, наставља да поступа у име и за рачун Републике Србије или аутономне покрајине, ако је Република Србија, односно аутономна покрајина, означена као поверилац, као и по основу свих других поступака наплате потраживања у којима поступа Агенција, уз саглaсност Владе;

3) **Финансијска институција** је банка, друштво за осигурање и давалац финансијског лизинга у стечају или ликвидацији у којем функцију стечајног или ликвидационог управникa врши Агенција, у складу са законом којим се уређује стечај и ликвидација банака и друштава за осигурање, као и законом којим се уређује финансијски лизинг;

4) **Повереник** је физичко лице, изабрано са листе лиценцираних стечајних управника, које поседује знања и вештине у управљању правним лицима из финансијског сектора и које је овлашћено актом Агенције да обавља одређене послове и радње у надлежности Агенције, као стечајног или ликвидационог управника;

5) **Имовина финансијске институције** подразумева ствари и права у власништву финансијске институције, као и друга права финансијске институције;

6) **Имовина Републике Србије** **и аутономне покрајине** подразумева ствари и права стечена наплатом потраживања у име и за рачун Републике Србије и аутономне покрајине, као и ствари и права којима је Агенција управљала до ступања на снагу Закона, а у складу са претходно донетим актима Владе;

7) **Принцип опадајуће ликвидности** подразумева уновчење имовине од најликвидније ка најмање ликвидним категоријама и да се у случају неуспеле продаје имовине финансијских институција, свака наредна продаја имовине оглашава са умањењем почетне цене, односно најмање прихватљиве цене, у односу на процењену вредност, а које умањење ће бити дефинисано актом Агенције;

8) **Начин уновчења имовине** подразумева продају целокупне имовине, имовинске целине или појединачне имовине финансијске институције;

9) **Метод продаје имовине** је метод продаје путем јавног прикупљања понуда, јавног надметања или непосредном погодбом.

Члан 3.

Агенција самостално обавља функцију стечајног или ликвидационог управника над финансијским институцијама, у складу са законом којим се уређује стечај и ликвидација банака и друштава за осигурање, као и законом којим се уређује финансијски лизинг.

Агенција може, својим актом, овластити повереника да обавља одређене послове и радње, у надлежности Агенције као стечајног или ликвидационог управника, што ће Агенција ближе уредити.

Агенција и повереник дужни су да се придржавају начела стечаја, а нарочито заштите стечајних или ликвидационих поверилаца, једнаког третмана и равноправности, економичности, начела хитности и информисаности, као и свих осталих начела неопходних за окончање стечајних или ликвидационих поступака на што ефикаснији и ефективнији начин.

Члан 4.

Агенција је дужна да поступа са пажњом доброг стручњака у обављању послова из делокруга стечајног или ликвидационог управника и да поштује сва начела и принципе стечајног или ликвидационог поступка.

Агенција је дужна да у поступку наплате потраживања и уновчења досуђене имовине, као и имовине којом је Агенција управљала, поступа са пажњом доброг стручњака и у најбољем интересу Републике Србије или аутономне покрајине, као поверилаца.

II. ПОСТУПАК И РОКОВИ УНОВЧЕЊА ИМОВИНЕ И НАМИРЕЊА ПОВЕРИЛАЦА

Члан 5.

Поступак уновчења имовине финансијске институције спроводи Агенција, као стечајни, односно ликвидациони управник финансијских институција.

Члан 6.

На поступак уновчења имовине финансијске институције примењује се, поред начела стечаја или ликвидације, и принцип опадајуће ликвидности, тако да се најпре уновчава најликвиднија имовина, а затим и све остале категорије имовине финансијске институције.

Одбор поверилаца финансијске институције (у даљем тексту: Одбор поверилаца) даје одобрење на прихватање понуде, односно на постигнуту цену, у поступку уновчења имовине, уколико је понуђена, односно постигнута цена мања од 50% од процењене вредности имовине која је предмет продаје.

Члан 7.

Агенција је дужна да сачини план уновчења имовине финансијске институције, а након сачињене процене тржишне вредности имовине, и то у року који не може бити дужи од шест месеци од дана сачињавања почетног биланса финансијске институције.

Процену тржишне вредности имовине из става 1. овог члана могу вршити само овлашћенa стручнa лицa – проценитељи. Извештај о процени тржишне вредности имовине важи највише три године од дана сачињавања, осим у случају кад постоје индикатори који указују на значајно одступање од тржишних или других економских услова у односу на услове који су постојали у време вршења процене тржишне вредности имовине, услед чега је дата процена очигледно неодржива.

У случају из става 2. овог члана, Агенција је дужна да, без одлагања, предузме све потребне радње ради сачињавања нове процене тржишне вредности имовине финансијске институције.

Агенција није у обавези да сачини план уновчења имовине за финансијске институције чији поступак стечаја и ликвидације није окончан до дана ступња на снагу ове уредбе.

Члан 8.

План уновчења имовине финансијске институције сачињава директор Агенције, на који сагласност даје управни одбор Агенције.

Члан 9.

Уновчење имовине финансијске институције врши се продајом имовине финансијске институције, у складу са законом којим се уређује стечај и ликвидација банака и друштава за осигурање, законом којим се уређује финансијски лизинг, као и законом којим се уређује поступак стечаја, а која се спроводи:

‒ јавним надметањем ‒ лицитацијом;

‒ јавним прикупљањем понуда ‒ тендером;

‒ непосредном погодбом.

Сви поступци из става 1. овог члана морају се спровести водећи рачуна о непристрасности и спречавању настанка сукоба интереса и у складу са одредбама закона.

Заинтересовани купци имају право разгледања имовине финансијске институције која се продаје, на начин и у време који одговарају природи имовине која се продаје.

Продаја имовине из става 1. овог члана може се извршити ако су испуњени сви законом прописани услови који дефинишу поступак уновчења имовине финансијскe институцијe.

Члан 10.

Директор Агенције предлаже управном одбору Агенције начин уновчења имовине и метод њене продаје, у складу са законом којим се уређује стечај и ликвидација банака и друштава за осигурање, као и законом којим се уређује финансијски лизинг.

Предлог из става 1. овог члана најмање садржи:

‒ начин уновчења имовине;

‒ метод продаје имовине;

‒ процењену тржишну вредност имовине која се уновчава;

‒ стање имовине која се уновчава;

‒ употребну вредност, уколико таква постоји, са евентуалном могућношћу стицања прихода од те имовине;

‒ трошкове уновчења имовине;

‒ ефекте уновчења;

‒ очекиване инвестиционе и грађевинске активности на локацији на којој је имовина;

‒ преостало време до очекиване главне/завршне деобе и тржишна кретања.

Током поступка уновчења имовине финансијске институције, уколико се покаже да усвојен начин уновчења имовине, односно метод њене продаје, није успешан, може се предложити измена тог начина и/или метода.

Одлуку о начину уновчења имовине и методу њене продаје, односно о измени тог начина/метода, доноси управни одбор Агенције, на основу мишљења Одбора поверилаца или уз претходно одобрење тог одбора ако је реч о методу продаје имовине непосредном погодбом, а у складу са одредбама закона којим се уређује поступак стечаја.

Члан 11.

У случају да, након два покушаја, уновчење имовине финансијске институције није успело, Агенција предлаже други начин уновчења имовине и метод продаје имовине за који сматра да би могао да доведе до успешног уновчења имовине финансијске институције, на основу мишљења Одбора поверилаца или уз претходно одобрење тог одбора, а у складу са одредбама закона којим се уређује поступак стечаја.

Члан 12.

Агенција, у сваком конкретном стечају, у складу са прописима којима се уређује стечај и ликвидација банака и друштава за осигурање, као и законом којим се уређује финансијски лизинг, а у циљу уновчења имовине и намирења поверилаца, предузима низ радњи, које обухватају следеће:

‒ обавештење о намери, плану уновчења, начину и роковима уновчења имовине, у складу са законом којим се уређује стечај и ликвидација банака, друштава за осигурање, законом којим се уређује финансијски лизинг, као и законом којим се уређује поступак стечаја;

‒ припрему продајне документације, у складу са одабраним методом продаје имовине;

‒ упућивање предлога у вези са уновчењем имовине Одбору поверилаца, у случајевима прописаним одредбама закона којим се уређује стечај и ликвидација банака и друштава за осигурање, као и законом којим се уређује финансијски лизинг и овом уредбом;

‒ објаву огласа о продаји имовине;

‒ отварање понуда, у случају прикупљања понуда;

‒ регистрацију учесника на лицитацији;

‒ одржавање лицитације према правилима о јавном надметању, односно отварање понуда;

‒ вођење записника са тендера, лицитације или непосредне погодбе;

‒ доношење одлуке о резултатима поступка продаје имовине;

‒ прибављање сагласности Одбора поверилаца за прихватање понуде или постигнуте цене, у случајевима прописаним одредбама закона којим се уређује стечај и ликвидација банака и друштава за осигурање, као и законом којим се уређује финансијски лизинг и овом уредбом;

‒ позив купцу на закључење уговора о купопродаји имовине/уступању потраживања;

‒ закључивање уговора о купопродаји имовине/уступању потраживања;

‒ примопредају имовине са записником о примопредаји, након пријема купопродајне цене/накнаде о уступању, у целости;

‒ повраћај депозита;

‒ слање обавештења о извршеној продаји, условима и постигнутој цени/накнади;

‒ и друге радње предвиђене законом и овом уредбом.

Одбор поверилаца, даје мишљење, односно претходно одобрење на начин уновчења имовине, односно на метод продаје имовине, а у складу са одредбама закона којим се уређује поступак стечаја.

Члан 13.

Управни одбор Агенције актом ближе уређује нарочито:

1) почетну цену, како за прву тако и за сваку наредну продају;

2) образовање посебне (ad hoc) комисије за продају имовине – у случају продаје имовине која захтева учешће више лица и која је сложена по обиму, врсти и броју учесника, а која се образује одлуком директора Агенције;

3) начин и садржину оглашавања продаје, у зависности од врсте имовине која се уновчава;

4) ко може учествовати у поступку продаје;

5) садржину и обим продајне документације, у зависности од метода продаје;

6) откуп и цену по којој се може преузети продајна документација од стране заинтересованих купаца;

7) пријаву за учешће;

8) садржину понуде која се доставља, у зависности од метода продаје;

9) овлашћење за учешће на продаји;

10) висину и врсту депозита и начин уплате;

11) начин и рокове повраћаја депозита учесницима, који су то право стекли;

12) поступак продаје имовине јавним надметањем/јавним прикупљањем понуда/непосредном погодбом;

13) услове за организовање и спровођење јавног надметања/јавног прикупљања понуда/непосредне погодбе;

14) регистрацију учесника, ток поступка продаје у случају једног или више учесника на јавном надметању/ јавном прикупљању понуда;

15) начин одржавања реда на продаји, када има више учесника;

16) активности након спроведене продаје;

17) отварање понуда;

18) одлуку о прихватању понуде, са записником;

19) поступак продаје непосредном погодбом,

20) достављање понуда у јавном надметању и достављање, односно пријем понуда у писаном и електронском формату, у поступцима продаје имовине непосредном погодбом;

21) вођење записника о одржаној продаји.

Комисија из става 1. тачка 2) овог члана формира се, у случају потребе, од запослених на неодређено време у Агенцији. У случају да је потребно учешће појединих стручних лица, која имају специфична знања у погледу предмета продаје, Агенција је, уз сагласност Одбора поверилаца, овлашћена да таква лица ангажује, уз накнаду за ангажовање, водећи рачуна о свим објективним околностима које могу утицати на такво ангажовање. Уколико би такво ангажовање представљало несразмерни трошак у односу на циљ који се жели постићи, Агенција неће ангажовати таква лица, већ ће се руководити прибављеном проценом тржишне вредности имовине.

Члан 14.

Уговор о купопродаји имовине финансијске институције се закључује у садржини и на начин како је то уређено прописима, у зависности од врсте имовине која се продаје.

Члан 15.

У сваком појединачном поступку стечаја или ликвидације финансијске институције Агенција, је дужна да, након уновчења имовине чија кумулативна вредност прелази износ од 5.000.000,00 динара, без одлагања, врши намирење поверилаца, у складу са прописима који уређују стечај.

Агенција је дужна да, након правоснажности решења надлежног суда о деоби имовине, намири повериоце у року који не може бити дужи од пет радних дана од дана правоснажности тог решења, у смислу става 1. овог члана.

III. ПОСЛОВИ У ИМЕ И ЗА РАЧУН РЕПУБЛИКЕ СРБИЈЕ

Члан 16.

Агенција, у складу са чланом 11. Закона, поступа у судским и другим поступцима пред надлежним судовима и државним органима у којима је Република Србија или аутономна покрајина означена као поверилац, ради наплате тих потраживања, уз сагласност Владе.

Уколико поступци из става 1. овог члана нису окончани до дана ступања на снагу Закона, Агенција, уз сагласност Владе, наставља да поступа у име и за рачун Републике Србије или аутономне покрајине, под условом да је Република Србија, односно аутономна покрајина, означена као поверилац у тим поступцима.

Члан 17.

Агенција је дужна да сачини извештај о свим поступцима у којима учествује као стечајни или ликвидациони управник, а у којима је Република Србија или аутономна покрајина означена као поверилац, и достави га Влади, ради прибављања сагласности Владе за даље вођење и поступање у тим поступцима, у име и за рачун Републике Србије или аутономне покрајине.

Члан 18.

Агенција, у управљању и располагању потраживањима Републике Србије и аутономне покрајине, на основу сагласности Владе из члана 16. ове уредбе, доноси одлуке којима се:

1) Покреће поступак наплате потраживања од дужника:

(1) пред судовима или у вансудском поступку, и то:

‒ извршни поступак,

‒ стечајним поступак, укључујући и наплату потраживања у Плановима реорганизације, односно Унапред припремљеним плановима реорганизације,

‒ вансудски поступак, који је уређен прописима којима се уређује намирење из предмета заложног права,

‒ други судски и вансудски поступци, у циљу наплате потраживања;

(2) закључивањем споразума о регулисању потраживања са дужницима;

(3) уступањем (цесијом/преносом) потраживања;

2) Након спроведеног поступка из тачке 1) овог става изјашњава се о:

(1) стицању имовине у извршном поступку;

(2) стицању имовине у вансудском поступку намирења потраживања из предмета заложеног права;

(3) делимичном или у целости повлачењу пријаве потраживања у стечајном поступку дужника.

Након спроведених радњи из става 1. овог члана, Агенција, на основу одлуке управног одбора, на коју је Влада дала претходну сагласност, одобрава:

1) отпис, односно отпуст дела или целог потраживања;

2) одрицање од предатих средстава обезбеђења потраживања, укључујући и одрицање од заложног права;

3) искњижавање из пословних књига Агенције.

Члан 19.

Радње из члана 18. ове уредбе ближе уређује управни одбор Агенције.

Члан 20.

Уколико у току или након окончања поступака из члана 18. ове уредбе, Републици Србији или аутономној покрајини, буде досуђена имовина, која није у надлежности посебне организације надлежне за прибављање и располагање имовином Републике Србије, у складу са законом којим се уређује јавна својина, Агенција је дужна да о досуђењу имовине обавести Владу или Покрајинску владу, у року од 15 дана од дана правоснажности одлуке о досуђењу.

У случају да Република Србија или аутономна покрајина стекну имовину и у другим поступцима наплате потраживања у којима поступа Агенција, Агенција је дужна да поступи сходно ставу 1. овог члана.

Члан 21.

Агенција управља имовином Републике Србије и аутономне покрајине, у смислу члана 2. ове уредбе, до доношења одлуке Владе о отуђењу, и то на начин:

1) да се вредност имовине не обезвређује и то путем одржавања, као и да се извршавају законске и друге обавезе (обезбеђење, осигурање и др.);

2) издавања имовине у закуп.

Трошкови Агенције, у вези са управљањем имовином из става 1. овог члана, имају третман стварних трошкова, у складу са чланом 28. став 2. алинеја трећа Закона.

Члан 22.

За добијање сагласности Владе за уновчење досуђене имовине, Агенција је дужна да наведе:

‒ врсту имовине која је досуђена Републици Србији или аутономној покрајини;

‒ стање имовине о којој је реч;

‒ извештај о процени тржишне вредности имовине, уколико је извештај израђен;

‒ место где се имовина налази;

‒ предлог начина уновчења такве имовине;

‒ друге чињенице битне за доношење одлуке Владе.

Пре достављања Влади, предлог Агенције за уновчење имовине, у складу са овом уредбом, одобрава управни одбор Агенције.

Влада ће размотрити сваки предлог Агенције за уновчење имовине који има за циљ постизање најоптималнијег решења за досуђену имовину.

Члан 23.

На основу сагласности Владе из члана 22. став 1. ове уредбе, Агенција приступа уновчењу досуђене имовине Републике Србије или аутономне покрајине.

Поступак уновчења досуђене имовине се спроводи на исти начин као и поступак уновчења имовине из члана 12. ове уредбе. Принцип опадајуће ликвидности се примењује и код уновчења досуђене имовине Републике Србије и аутономне покрајине, у смислу ове уредбе.

Актом Агенције из члана 13. став 1. ове уредбе ближе ће се уредити и поступак уновчења досуђене имовине из члана 20. ове уредбе.

Члан 24.

Након успешно спроведеног поступка уновчења досуђене имовине из члана 20. ове уредбе, као и имовине којом Агенција управља на основу аката Владе донетих пре дана ступања на снагу Закона, и наплате купопродајне цене, Агенција је дужна да средства добијена продајом пренесе у буџет Републике Србије, и то у року од 30 дана од дана наплате купопродајне цене у целости, умањене за трошкове продаје и припадајућих накнада из члана 28. став 2. алинеја трећа Закона.

Члан 25.

У случају окончања поступка стечаја над банком, активне кредитне партије корисника кредита банке над којом је окончан стечај, администрира и води Агенција до преноса тих партија другој банци, а у случају да не буду пренете на другу банку и представљају потраживања Републике Србије или аутономне покрајине, Агенција је дужна да, уз сагласност Владе, настави да администрира и води наплату тих потраживања, у име и за рачун Републике Србије, односно аутономне покрајине, све до коначне наплате тих потраживања.

IV. ЗАВРШНЕ ОДРЕДБЕ

Члан 26.

Агенција ће, најкасније у року од 15 дана од дана ступања на снагу ове уредбе, донети акта из члана 13. став 1. и члана 19. ове уредбе.

Члан 27.

Ова уредба ступа на снагу осмог дана од дана објављивања у „Службеном гласнику Републике Србије”.

05 број 110-1713/2025

У Београду, 27. фебруара 2025. године

**Влада**

Председник,

**Милош Вучевић,** с.р.